**Ministru kabineta noteikumu projekta „Liftu un vertikālo cēlējplatformu drošības un tehniskās uzraudzības noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekta „Liftu un vertikālo cēlējplatformu drošības un tehniskās uzraudzības noteikumi” (turpmāk – Noteikumu projekts) mērķis ir pilnveidot regulējumu:  - liftiem, kas uzstādīti līdz 2000. gada 1. septembrim, kad stājas spēkā Ministru kabineta 2000. gada 25. aprīļa noteikumi Nr. 157 “ Noteikumi par liftu un to drošības sastāvdaļu projektēšanas, ražošanas un liftu uzstādīšanas atbilstības novērtēšanu” (turpmāk – lifti bez CE marķējuma);  - liftiem, kuriem vienotās prasības noteiktas Eiropas Parlamenta un Padomes 2014. gada 26. februāra Direktīvā 2014/33/ES par dalībvalstu tiesību aktu saskaņošanu attiecībā uz liftiem un liftu drošības sastāvdaļām (turpmāk – Direktīva 2014/33/ES) (turpmāk – lifti ar CE marķējumu);  - vertikālām cēlējplatformām, kurām vienotās prasības noteiktas Eiropas Parlamenta un Padomes 2006.gada 17.maija Direktīvā 2006/42/EK par mašīnām, ar kuru groza Direktīvu 95/16/EK.  Ar Noteikumu projekta spēkā stāšanos tiks nodrošinātas vienotas būtiskās drošuma prasības liftiem bez CE marķējuma un tehniskā uzraudzības kārtība vertikālām cēlējplatformām, liftiem bez CE marķējuma un liftiem ar CE marķējumu.  Noteikumu projekts stājas spēkā nākamajā dienā pēc to izsludināšanas – publicēšanas oficiālajā izdevumā “Latvijas Vēstnesis”. |
|  |  |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Ekonomikas ministrijas iniciatīvas, ņemot vērā Patērētāju tiesību aizsardzības centra (turpmāk – PTAC) 2017. un 2018. gadā veiktās bīstamo iekārtu uzraudzības pārbaudes.  Noteikumu projekts izstrādāts pamatojoties uz likuma “Par bīstamo iekārtu tehnisko uzraudzību” 3. panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašreiz liftiem bez CE marķējuma prasības noteiktas Ministru kabineta 2010. gada 2. marta noteikumos Nr. 195 “Liftu drošības un tehniskās uzraudzības noteikumi” (turpmāk – Noteikumi Nr.195), kas nosaka drošības prasības, kas jāievēro, lietojot (organizējot un veicot darbus ar liftiem) liftus, kuru celtspēja ir 50 kg un lielāka, kā arī šo liftu tehniskās uzraudzības kārtību, lai neradītu draudus cilvēku dzīvībai, veselībai, īpašumam un videi.  Liftiem ar CE marķējumu prasības noteiktas Noteikumos Nr.195 un Ministru kabineta 2016. gada 5. aprīļa noteikumos Nr. 206 “Liftu un to drošības sastāvdaļu projektēšanas, ražošanas un liftu uzstādīšanas un atbilstības novērtēšanas noteikumi” (turpmāk – Noteikumi Nr. 206), kas nosaka liftu un liftu drošības sastāvdaļu būtiskās prasības un to ievērošanas uzraudzības mehānismu, kā arī kārtību, kādā veicama tirgus uzraudzība (tiesību normas pārņemtas no Direktīvas 2014/33/ES).  Vertikālām cēlējplatformām prasības noteiktas Ministru kabineta 2008.gada 25.marta noteikumos Nr.195 “Mašīnu drošības noteikumi” (turpmāk – Noteikumi Nr.195), kas nosaka būtiskās veselības aizsardzības un drošuma prasības mašīnām, savstarpēji maināmām iekārtām, drošības sastāvdaļām, celšanas palīgierīcēm, ķēdēm, trosēm un saitēm, noņemamām mehāniskām pārvades ierīcēm un daļēji komplektētām mašīnām, kā arī šo prasību ievērošanas uzraudzības mehānismu.  Pamatojoties uz likuma “Par bīstamo iekārtu tehnisko uzraudzību” valdītājam ir pienākums uzturēt bīstamās iekārtas atbilstoši normatīvo aktu prasībām, nodrošināt bīstamo iekārtu pārbaužu veikšanu, pārtraukt bīstamo iekārtu darbību, ja konstatēts, ka tās apdraud cilvēku dzīvību vai veselību.  Ņemot vērā PTAC 2017. un 2018. gadā liftu uzraudzības pārbaudēs konstatēto, secināms, ka nepieciešamas izmaiņas Noteikumos Nr. 195, jo pašreiz Noteikumi Nr. 195 nenosaka liftiem bez CE marķējuma būtiskās drošuma prasības un prasības drošuma novērtēšanai un risku novēršanai.  Pēc PTAC sniegtās informācijas, 2017. un 2018. gadā projekta “Liftu uzraudzība” ietvaros veiktas 73 uzraudzības pārbaudes, pārbaudot 68 lifta valdītājus, no kuriem 59 liftu valdītājiem konstatētas neatbilstības jeb 87% no kopā pārbaudīto valdītāju skaita. Projekta laikā pārbaudīti 259 lifti, no kuriem 159 liftiem konstatētas neatbilstības, t.i.,   * viens lifts nav reģistrēts bīstamo iekārtu reģistrā (turpmāk – BIR); * 15% (24 lifti) nav veikta tehniskā pārbaude; * 81% (109 lifti) no neatbilstošajiem liftiem konstatētas neatbilstības, kas var ietekmēt drošu lifta lietošanu (šahtas durvju slēgmehānismu neatbilstošs stāvoklis, nenoplombēti ātruma ierobežotāji, pastiprināta eļļas noplūde no reduktora, palielināta starpība starp kabīnes grīdu un stāva laukuma grīdu, nav nodrošināta divpusējas saziņas iespēja u.c.); * 47% no pārbaudītajiem liftiem, kuriem bija spēkā esoša tehniskā pārbaude, tika konstatētas neatbilstības, kas var ietekmēt drošu lifta lietošanu.   Kā arī projekta ietvaros tika apturēta 15 liftu lietošana (9% no neatbilstošo iekārtu skaita) līdz ārpuskārtas tehnisko pārbaužu veikšanai, kurā iekārta tiek atzīta par atbilstošu normatīvo aktu prasībām.  BIR reģistrā ar statusu “Reģistrēts” 3676 ir lifti ar CE marķējumu un 3734 lifti bez CE marķējuma (lielākā daļa uzstādīti daudzdzīvokļu dzīvojamās mājās), kuriem nepieciešama modernizācija vai nomaiņa.  Liftu valdītāji ne visos gadījumos nodrošina tehniskās pārbaudes akreditētā inspicēšanas institūcijā un ne vienmēr savus pienākumus veic ar pienācīgu rūpību attiecībā pret to valdījumā esošajiem liftiem, un to drošu lietošanu. Liftu valdītājiem lifti bez CE marķējuma ar katru gadu prasa arvien lielākus finansiālus ieguldījumus, kuri netiek veikti pietiekošā apjomā. Turklāt pēc PTAC sniegtās informācijas, liftiem bez CE marķējuma apkopē un uzturēšanā gadiem ilgi nav ieguldīti līdzekļi un ar katru gadu palielinās riska iespējamība, lietot tehniski nolietotus, neatbilstošus liftus, kas var radīt draudus cilvēku dzīvībai un veselībai.  Ņemot vērā PTAC sniegto informāciju un 2017. un 2018. gadā veiktās bīstamo iekārtu uzraudzības pārbaudēs konstatēto, Ekonomikas ministrija ir izstrādājusi Noteikumu projektu, kurā noteiktas prasības:  - liftiem, kurus pastāvīgi izmanto ēkās un konstrukcijās noteiktu stāvu apkalpošanai un kuri paredzēti, lai pilnībā noslēgtā (norobežotā) lifta kabīnē ar ātrumu, kas lielāks par 0,15 m/s, pārvietotu cilvēkus vai cilvēkus un kravas, ja pārvietošana tiek veikta daļēji slēgtā (norobežotā) vai slēgtā šahtā pa nekustīgām vadotnēm leņķī, kas attiecībā pret horizontāli ir lielāks par 15 grādiem vai pa nemainīgu kursu, arī tad, ja pārvietošanās nenotiek pa stingrām vadotnēm;  - cēlējplatformām, kuras pastāvīgi izmanto ēkās un konstrukcijās noteiktu stāvu apkalpošanai un kuras paredzētas, lai daļēji noslēgtā (norobežotā) platformā pārvietotu cilvēkus vai cilvēkus un kravas, ja pārvietošana tiek veikta slēgtā (norobežotā) šahtā pa vadotnēm leņķī, kas attiecībā pret vertikāli nepārsniedz 15 grādus un platformas pārvietošanās ātrums nepārsniedz 0,15 m/s.  Jaunais regulējums nosaka, ka liftiem ar CE marķējumu jāatbilst normatīvajiem aktiem par liftu un to drošības sastāvdaļu projektēšanu, ražošanu un liftu uzstādīšanas un atbilstības novērtēšanu (Noteikumiem Nr. 206), vertikālām cēlējplatformām jāatbilst normatīvajiem aktiem par mašīnu drošību (Noteikumiem Nr. 195), savukārt liftiem bez CE marķējuma jāatbilst šo Noteikuma projektā II un III nodaļā noteiktajām prasībām.  Lai uzlabotu ekspluatācijā esošo liftu bez CE marķējuma drošību un uzturētu atbilstošu drošības līmeni, Noteikumu projekts ietver būtiskās drošuma prasības, drošuma novērtēšanu un riska novēršanu, par ko ir atbildīgs liftu valdītājs.  Pašreiz Noteikumos Nr. 195 nav skaidri nodefinētas prasības tehniskajai uzraudzībai vertikālajām cēlējplatformām (celšanas augstums 3m), līdz ar to inspicēšanas institūcijas un valdītāji interpretē dažādi pašreizējā regulējuma normas, kā rezultātā cēlējplatformu tehniskā uzraudzība netiek veikta pietiekamā apjomā. Tādēļ, lai cilvēki ar invaliditāti (cilvēkiem ar kustības traucējumiem) varētu lietot tehniski drošas cēlējplatformas, Noteikumu projekts ietver skaidri nodefinētas prasības cēlējplatformu tehniskajām pārbaudēm.  Vienlaikus pašreiz Noteikumos Nr.195 nav noteiktas prasības par to, ka lifta kabīnei (bez CE marķējuma) jābūt aprīkotai ar abpusējiem saziņas līdzekļiem. Abpusējie saziņas līdzekļi ir attālinātās saziņas līdzekļi, ar kuru palīdzību lifta kabīnē esošie cilvēki var izsaukt palīdzību, sazinoties ar liftu dispečeru dienestu, un rācijas saziņas līdzekļi, ar kuru palīdzību apkalpojošais personāls evakuācijas darbu laikā var sazināties ar lifta kabīnē esošajiem cilvēkiem. Rācijas saziņas līdzekļi nepieciešami, ja lifta celšanas augstums pārsniedz 30 m vai tieša akustiska saziņa starp lifta kabīni un vietu, no kuras tiek veikti glābšanas darbi, nav iespējama. Tādēļ, lai novērstu tādus gadījumus, kad iedzīvotājiem nav iespējams izkļūt no liftu kabīnes un nav iespējams kontaktēties ar apkalpojošo personālu, Noteikumu projektā noteikts, ka liftiem bez CE marķējuma jābūt aprīkotiem ar abpusējiem saziņas līdzekļiem.  Jaunais regulējums ietver, ka valdītāja pieaicinātā akreditētā inspicēšanas institūcija liftiem bez CE marķējuma veic drošuma novērtēšanu, izvērtējot lifta atbilstību būtiskajām drošuma prasībām (Noteikuma projekta II nodaļa), riska izvērtēšanu, novērtējot risku līmeni un pārbauda valdītāja sagatavoto risku novēršanas vai samazināšanas pasākumu plānu. Valdītājam drošuma novērtēšana jāveic noteiktā laika periodā, proti, gada, divu vai trīs gadu laikā atkarībā no noteikumos noteiktajiem kritērijiem. Inspicēšanas institūcija pēc drošuma novērtēšanas veikšanas izsniedz valdītājam protokolu, kurā norādītas konstatētās neatbilstības attiecībā uz šo noteikumu II nodaļā būtiskajām drošuma prasībām un konstatēto neatbilstību radītos riskus. Lai valdītājs novērstu radītos riskus, valdītājam jāsagatavo risku novēršanas vai samazināšanas pasākumu plāns, jāiesniedz plāns inspicēšanas institūcijai, kas veikusi drošuma novērtēšanu un saskaņā ar sastādīto plānu jāveic riska novēršanas vai samazināšanas pasākumi noteiktā laika periodā.  Liftu valdītājam kā viens no pienākumiem ir noorganizēt liftiem vai cēlējplatformām pirmreizējās, ārpuskārtas, atkārtotās un kārtējās tehniskās pārbaudes.  Inspicēšanas institūcijai veicot liftu vai cēlējplatformu tehniskās pārbaudes novērtē to tehnisko stāvokli ar kādu no šādiem vērtējumiem:   * 0. vērtējums - neatbilstības nav konstatētas; * 1. vērtējums - konstatētas maznozīmīgas neatbilstības, kas nerada būtiskus draudus cilvēku dzīvībai, veselībai, īpašumam vai videi; * 2. vērtējums - konstatētas būtiskas neatbilstības, kas var radīt draudus cilvēku dzīvībai, veselībai, īpašumam vai videi; * 3. vērtējums - konstatētas bīstamas neatbilstības, kas rada tiešus draudus cilvēku dzīvībai, veselībai, īpašumam vai videi.   Tehniskajā pārbaudē inspicēšanas institūcijai novērtējot liftu vai cēlējplatformu ar 0. vai 1.vērtējumu, tā turpmākā lietošana ir pieļaujama. Savukārt, ja inspicēšanas institūcija tehniskajā pārbaudē liftu vai cēlējplatformu novērtē ar 2. vērtējumu, tad liftu vai cēlējplatformas lietošana ir pieļaujama 30 dienas, kuru laikā valdītājam jānovērš konstatētās neatbilstības un jānodrošina atkārtotā tehniskās pārbaudes veikšana, bet, ja valdītājs 30 dienu laikā nav veicis atkārtoto tehnisko pārbaudi, tad lifta vai cēlējplatformas lietošana turpmāk nav pieļaujama līdz neatbilstību novēršanai un atkārtotās tehniskās pārbaudes veikšanai. Gadījumā, ja inspicēšanas institūcija tehniskajā pārbaudē liftu vai cēlējplatformu novērtē ar 3.vērtējumu, tad liftu vai cēlējplatformas turpmāka lietošana nav pieļaujama līdz konstatēto neatbilstību novēršanai un atkārtotās tehniskās pārbaudes veikšanai.  Pēc tehnisko pārbaužu veikšanas, inspicēšanas institūcija aktualizē informāciju BIR, norādot pārbaužu rezultātus un nepieciešamības gadījumā valdītājam izsniedz tehniskās pārbaudes protokolu. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Patērētāju tiesību aizsardzības centrs |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz liftu vai cēlējplatformu valdītājiem, liftu vai cēlējplatformu inspicēšanas institūcijām, kā arī tirgus uzraudzības institūciju – Patērētāju tiesību aizsardzības centru. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz administratīvo izmaksu palielinājumu liftu un celējplatformu valdītājiem, jo Noteikumu projekts salīdzinājumā ar spēkā esošo normatīvo regulējumu paredz liftu bez CE marķējumu drošuma novērtēšanu un risku novēršanu, kā arī tehnisko pārbaužu veikšanu cēlējplatformām. Noteikumu projekts vienlaikus definē skaidras būtiskās drošuma prasības liftiem bez CE marķējuma, kas palielinās drošuma līmeni sabiedrībai kopumā, kā arī atvieglos normatīvā regulējuma izpratni un piemērošanu iesaistītajām pusēm.  Ieviešot Noteikumu projektā paredzēto tiesisko regulējumu, efektīvas uzraudzības un kontroles nodrošināšanai Patērētāju tiesību aizsardzības centram nav nepieciešami papildus finanšu resursi.  Noteikuma projektā ietvertās prasības palielinās administratīvo slogu valdītājiem, bet tas nebūs ilgstoši, jo liftiem bez CE marķējuma drošuma novērtēšana un riska novēršana ir vienreizējs pasākums. Savukārt liftu valdītājiem administratīvās izmaksas samazinās Ekonomikas ministrijas īstenotais projekts (Lietu pārvaldības sistēma), kas paredz izmaiņas bīstamo iekārtu sistēmā un atvieglos Noteikumu projektā noteikto prasību izpildi valdītājiem un inspicēšanas institūcijām. |
| 3. | Administratīvo izmaksu monetārs novērtējums | Aprēķinot administratīvās izmaksas valdītājiem, veicot liftiem bez CE marķējuma drošuma novērtēšanu un risku novēršanu, tiek pieņemts:   1. Saskaņā ar BIR datiem šobrīd ir 3734 lifti bez CE marķējuma, kuriem jāveic drošuma novērtēšana un risku novēršana; 2. Laika patēriņš administratīvajām darbībām viena lifta bez CE marķējuma drošuma un risku novērtēšanai ir divas stundas; 3. Aprēķinos izmantotā vidējā darba stundas likme ir 4,36 *euro*.   **C = (4,36x2) x (3734x1) = 8,72x3734 = 32 560,48 *euro***  Atbilstoši Noteikumu projektā noteiktajam, administratīvās izmaksas valdītājiem liftu bez CE marķējuma drošuma un risku novēršanai skatāmas trīs gadu griezumā, tādēļ vidēji gada administratīvās izmaksas sastāda **10 853,49 *euro*.**  Aprēķinot administratīvās izmaksas valdītājiem, veicot celējplatformu tehniskās pārbaudes, tiek pieņemts:   1. Saskaņā ar PTAC datiem šobrīd ir 70 cēlējplatformas, kam būtu jāveic tehniskā pārbaude; 2. Laika patēriņš administratīvajām darbībām vienas cēlējplatformas tehniskās pārbaudes veikšanai ir divas stundas; 3. Aprēķinos izmantotā vidējā darba stundas likme ir 4,36 *euro*.   **C = (4,36x2) x (70x1) = 8,72x70 = 610,40 *euro*.** |
| 4. | Atbilstības izmaksu monetārs novērtējums | Aprēķinot atbilstības izmaksas valdītājiem, veicot liftu bez CE marķējuma drošuma un risku novēršanu, tiek pieņemts:   1. Saskaņā ar BIR datiem šobrīd ir 3734 lifti bez CE marķējuma, kam jāveic drošuma un risku novēršana; 2. Laika patēriņš administratīvajām darbībām viena lifta bez CE marķējuma drošuma un risku novērtēšanai ir četras stundas; 3. Aprēķinos izmantotā darba stundas likme ir 8,64 *euro*.   **C = (8,64x4) x (3734x1) = 34,56x3734 = 129 047,04 *euro***  Atbilstoši Noteikumu projektā noteiktajam, atbilstības izmaksas valdītājiem liftu bez CE marķējuma drošuma un risku novēršanai skatāmas trīs gadu griezumā, tādēļ vidēji gada administratīvās izmaksas sastāda **43 015,68 *euro***  Aprēķinot atbilstības izmaksas valdītājiem, veicot celējplatformu tehniskās pārbaudes, tiek pieņemts:   1. Saskaņā ar PTAC datiem šobrīd ir 70 cēlējplatformas, kam būtu jāveic tehniskā pārbaude; 2. Laika patēriņš administratīvajām darbībām vienas cēlējplatformas tehniskās pārbaudes veikšanai ir trīs stundas; 3. Aprēķinos izmantotā darba stundas likme ir 8,64 euro.   **C = (8,64x4) x (70x1) = 34,56x70 = 2 419,20 *euro***  Atbilstoši Noteikumu projektā noteiktajam, pēc liftu bez CE marķējuma drošuma un risku novērtēšanas, valdītājiem būs jāveic attiecīgo liftu modernizācija. Taču šādas modernizācijas izmaksas nav nosakāmas un konkrēti aprēķināmas, jo ir ļoti daudzi ietekmējoši faktori, kas varētu ietekmēt liftu bez CE marķējuma izmaksas, piemēram, dzīvojamās ēkas kopējais stāvu skaits, liftu nominālā celtspēja, apdare, nepieciešamie būvdarbi pie liftu nomaiņas. Aptaujājot uzņēmējus, kas veic šādu liftu apkalpošanu un modernizāciju, tika norādīts, ka izmaksas ir ļoti atkarīgas no attiecīgo liftu drošuma un riska izvērtēšanas rezultātiem. Šobrīd arī tipisko gadījumu nav iespējams nodefinēt. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| **Rādītāji** | **2020.gads** | | Turpmākie trīs gadi (*euro*) | | | | |
| **2021** | | **2022** | | **2023** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi: | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar “+” zīmi) | 0 | 0 | 0 | 0 | 0 | 0 | 0 |
| 0 | 0 | 0 | 0 | 0 | 0 |
| 0 |  | 0 |  | 0 | 0 |
| 5. Precizēta finansiālā ietekme: | 0 | 0 |  | 0 |  | 0 | 0 |
| 5.1. valsts pamatbudžets | 0 |  | 0 |  | 0 | 0 |
| 5.2. speciālais budžets | 0 |  | 0 |  | 0 | 0 |
| 5.3. pašvaldību budžets | 0 |  | 0 |  | 0 | 0 |
| 6. Detalizēts ieņēmumu un izdevu­mu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Liftu valdītājs ir atbildīgs, lai lifti un cēlējplatformas atbilstu Noteikumu projektā noteiktajām prasībām un tiktu droši lietoti, un uzturēti to ekspluatācijas laikā. Ņemot vērā, ka BIR un PTAC rīcībā nav informācijas par to, cik no 3734 liftiem un 70 cēlējplatformām ir pašvaldību īpašumā, līdz ar to nav iespējams noteikt Noteikuma projekta ietekmi uz valsts budžetu un pašvaldību budžetiem. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | |
| 8. Cita informācija | Nav | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta 2000 .gada 7. novembra noteikumos Nr. 384 “Noteikumi par bīstamajām iekārtām” nav noteiktas prasības vertikālajām cēlējplatformām, līdz ar to, pēc Noteikuma projekta spēkā stāšanās, nepieciešams veikt grozījumus Ministru kabineta 2000. gada 7. novembra noteikumos Nr. 384 “Noteikumi par bīstamajām iekārtām”, iekļaujot vertikālās cēlējplatformas. |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Projekta izstrādē īstenota atbilstoši Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā” 7.4. 1 apakšpunktā, proti, sabiedrības pārstāvjiem tika dota iespēja rakstiski sniegt viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | 2020.gada 27.janvārī Noteikumu projekts kopā ar sākotnējās ietekmes novērtējuma ziņojumu (anotāciju) tika publicēts Ekonomikas ministrijas tīmekļa vietnē: <https://em.gov.lv/lv/Ministrija/sabiedribas_lidzdaliba/diskusiju_dokumenti/> un Valsts kancelejas tīmekļa vietnē: <https://www.mk.gov.lv/content/ministru-kabineta-diskusiju-dokumenti>, aicinot sabiedrību izteikt savu rakstisku viedokli |
| 3. | Sabiedrības līdzdalības rezultāti | Ekonomikas ministrija ir saņēmusi iebildumus un priekšlikumus no AS “Latvijas Balzams”, Latvijas Lielo pilsētu asociācijas un no akreditētām inspicēšanas institūcijām. Ekonomikas ministrija ir ņēmusi vērā iesniegtos iebildumus. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Patērētāju tiesību aizsardzības centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Ekonomikas ministrs J.Vitenbergs

Valsts sekretāra vietniece Z.Liepiņa

Matēviča, 67013066

[Inese.Matevica@em.gov.lv](mailto:Inese.Matevica@em.gov.lv)